
Χαιρετισμός Προέδρου ΚΕΔΕ Κώστα Ασκούνη

στο Έκτακτο Συνέδριο

της Ένωσης Περιφερειών Ελλάδας με θέμα:

«Τα οικονομικά των Περιφερειών»

Καλλιθέα, 20 Σεπτεμβρίου 2013

Κύριοι Υπουργοί,
Κύριε Πρόεδρε της ΕΝ.ΠΕ.
Κύριε Πρόεδρε της Ένωσης Δήμων της Κύπρου, 

Κύριοι εκπρόσωποι των κομμάτων

Αγαπητοί συνάδελφοι,

Με ιδιαίτερη χαρά εκ μέρους του Δ.Σ. της ΚΕΔΕ χαιρετίζω το έκτακτο Συνέδριό σας.
Ένα Συνέδριο που διεξάγεται σε μία πολύ κρίσιμη συγκυρία. Όλοι γνωρίζουμε και ιδιαίτερα εμείς που έχουμε άμεση σχέση και επαφή με τον πολίτη τι συμβαίνει στην Ελληνική κοινωνία. Όλοι εμείς που ανησυχούσαμε, παρεμβαίναμε και ειδοποιούσαμε δυστυχώς επιβεβαιωθήκαμε με τον πλέον ακραίο τρόπο.
Η δολοφονική δράση αυτού του Ναζιστικού μορφώματος δεν αρκεί να ξεριζωθεί μόνο από το πολιτικό σύστημα, αλλά και από την κοινωνία. Γι’ αυτό και πιστεύω ότι πρέπει όλοι οι Έλληνες να μάθουμε ξανά τι σημαίνει Φασισμός και Ναζισμός και πόσο σκληρά τον έχει βιώσει η Ευρώπη, η ανθρωπότητα, η Ελλάδα.

Προτείνω τώρα να αναλάβουμε μία κοινή δράση με την Ένωση Περιφερειών για την ιστορική μνήμη εναντίον του Φασισμού και Ναζισμού στην Ευρώπη και στην Ελλάδα, με εκδηλώσεις στις 13 Περιφέρειες της χώρας με ένα πρόγραμμα που θα καταρτίσουν από κοινού ΕΝΠΕ και ΚΕΔΕ και το οποίο μέχρι το τέλος του μήνα να ανακοινωθεί. Η Αυτοδιοίκηση να ανοίξει έναν ουσιαστικό και γόνιμο διάλογο με την κοινωνία. Να δημιουργήσουμε ένα μεγάλο μέτωπο δημοκρατικό, κοινωνικό, από φορείς της κοινωνίας με στόχο την προάσπιση της δημοκρατίας.
Πρέπει η εκστρατεία να φθάσει σε κάθε σπίτι, σε κάθε σχολείο, σε κάθε δημόσιο χώρο σ’ ολόκληρη την Ελλάδα. Πιστεύω ότι η Δημοκρατία μας δεν κινδυνεύει από μία κλίκα τραμπούκων φασιστών. Κινδυνεύουν όμως οι συνειδήσεις και ο τρόπος ζωής μας.
Κυρίες και κύριοι,


Το τελευταίο διάστημα η Τοπική Αυτοδιοίκηση και ιδιαίτερα οι Δήμαρχοι γίνονται αποδέκτες πολλαπλών επιθέσεων με απαξιωτικούς χαρακτηρισμούς από εκπροσώπους της συντεταγμένης πολιτείας. Από παράγοντες, οι οποίοι εκ του θεσμικού τους ρόλου, πρέπει να λειτουργούν σε ένα πνεύμα συνεργασίας, αλληλοκατανόησης και εμπιστοσύνης, μεταξύ των θεσμών και όχι στη λογική των ύβρεων και της συκοφάντησης των Αιρετών.

Είναι άλλο η κριτική, η επισήμανση και η καταγγελία για κακώς κείμενα που πρέπει να διορθωθούν, να αλλάξουν, και άλλο η απαξίωση και η συκοφάντηση ενός ολόκληρου θεσμού που αγωνίζεται κάτω από αντίξοες συνθήκες. Η σύγκρουση μεταξύ βασικών θεσμών του δημοκρατικού μας πολιτεύματος δεν ευνοεί παρά το λαϊκισμό, τις ακρότητες και τη βία και καλούμε την πολιτεία και τους εκπροσώπους των κομμάτων να αναλάβουν τις ευθύνες που τους αναλογούν.

Κυρίες και κύριοι,


Εμείς, οι άνθρωποι της Αυτοδιοίκησης έχουμε πλήρη επίγνωση ότι βρισκόμαστε αντιμέτωποι με μία άνευ προηγουμένου πρωτοφανή οικονομική και πολιτική κρίση. Η έκταση και το βάθος της θίγουν τον ίδιο τον πυρήνα του πολιτικού συστήματος, κάθε πλευρά της οργάνωσης του Κράτους και της οικονομίας, αλλά ακόμη και των αξιών της κοινωνίας μας.

Η Αυτοδιοίκηση πρώτου και δευτέρου βαθμού βρίσκεται σε εξαιρετικά κρίσιμη κατάσταση. Οι μεγάλες περικοπές στους πόρους της Αυτοδιοίκησης την τελευταία τριετία, σε συνδυασμό με την πολύ μεγαλύτερη απορροφητικότητα των ευρωπαϊκών κονδυλίων, είχαν ως αποτέλεσμα να εξοικονομηθούν πόροι που κάλυψαν δημοσιονομικά κενά της Γενικής Κυβέρνησης.
Αντί λοιπόν, η Κυβέρνηση να εκτιμήσει αυτή την εξέλιξη, προχώρησε σε επιπλέον περικοπές στους πόρους του 2014 που οδηγούν με μαθηματική ακρίβεια Περιφέρειες και Δήμους σε οικονομική κατάρρευση. Για το λόγο αυτό η ΕΝΠΕ πραγματοποιεί, σήμερα, το Έκτακτο Συνέδριό της για τα Οικονομικά, η δε ΚΕΔΕ,  έχει ζητήσει συνάντηση με τον Πρωθυπουργό για το ίδιο θέμα. Να μην ψάχνει επομένως η Κυβέρνηση, γιατί κάποιοι Δήμοι είναι στο κόκκινο.  Η Κυβέρνηση πρέπει να δώσει λύση τώρα. Φτάνει πια.
Επίσης, αρμοδιότητες αφαιρούνται υπέρ του συγκεντρωτισμού, η γραφειοκρατία επιδεινώνεται, οι δυσκολίες στην άσκηση των καθηκόντων μας μεγαλώνουν, ενώ εμείς πρέπει να λειτουργήσουμε με κάθε μέσον.
Εμείς, προτείνουμε έναν άλλο προσανατολισμό της χώρας με τη θεσμική ολοκλήρωση της διοικητικής μεταρρύθμισης στην κατεύθυνση της ουσιαστικής αποκέντρωσης που σήμερα είναι όσο ποτέ άλλοτε επίκαιρη.


Πρέπει επιτέλους να συμφωνήσουμε ότι το συγκεντρωτικό μοντέλο οργάνωσης του Κράτους έχει τεράστια ευθύνη για την κατάσταση της χώρας και δεν μπορούμε να στηριχθούμε σε ένα ξεπερασμένο πια μοντέλο.


Αντίθετα, είναι η ώρα της ουσιαστικής αποκέντρωσης εάν θέλουμε η ανασυγκρότηση της χώρας και η έξοδος από την κρίση να γίνει με δημοκρατικό τρόπο. Είναι η ώρα της Αυτοδιοίκησης.

Η πρότασή μας είναι μία: Θέλουμε την Αυτοδιοίκηση φορέα και γνήσιο πρωταγωνιστή της δημοκρατικής ανασυγκρότησης του τόπου, θεσμό και δύναμη της κοινωνικής αλληλεγγύης και συνοχής, θεσμό και δύναμη της παραγωγικής και αναπτυξιακής πορείας της χώρας.

Σε αυτή την περίπλοκη εθνική και διεθνή πραγματικότητα η πολιτεία έχει αδήριτη ανάγκη να εμπιστευτεί την Αυτοδιοίκηση. Να κατανοήσει ότι με την Αυτοδιοίκηση σε θεσμικό και οικονομικό αδιέξοδο απλώς δεν είναι δυνατή η επιδιωκόμενη ανασυγκρότηση του τόπου.

Στο παραπάνω πλαίσιο καλούμε την Κυβέρνηση να ανοίξει έναν ουσιαστικό διάλογο για το ρόλο της Αυτοδιοίκησης την περίοδο της κρίσης και όχι αποσπασματικά όπως για παράδειγμα γίνεται για τον τρόπο εκλογής των αιρετών της Αυτοδιοίκησης.

Κύριοι εκπρόσωποι της Κυβέρνησης και των κομμάτων είναι η ώρα να ξεπεραστούν αντιλήψεις και αντιπαλότητες, που υπάρχουν για την Αυτοδιοίκηση, κομματικές σκοπιμότητες και οφέλη. Το μήνυμά μου είναι Εμπιστευτείτε μας. Εμπιστευτείτε την Αυτοδιοίκηση.

Εύχομαι κάθε επιτυχία στις εργασίες του Συνεδρίου σας.

Σας ευχαριστώ 

